**Unde ești?**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu era ceaţă oarbă-n jurul tău,

Nici trupul nu-ţi dădea lăstari de foame,

Dar tu- ai deschis portiţa către rău,

Adame.

Viaţa-ţi râdea în casa de splendori

Unde belşugul deborda din poame,

Însă-ai ales, neascultând, să mori,

Adame.

Te-ardea al conştiinţei glas divin,

Dar nu ştiai că faptele-ţi infame

Nu se prescriu în frunze de smochin,

Adame.

Şi Cel care pe toate le-a creat

Te-a scuturat de scuze ca de scame,

Întreg pământul fiind blestemat,

Adame.

În umbra frunzelor şi azi ascunzi

Păcate-n dureroase amalgame,

Şi în vinovăţie te afunzi,

Adame.

Tu n-ai aflat, cum, încă n-ai aflat?

Blestemul a-nceput să se destrame

De când Isus a fost sacrificat,

Adame!

În jertfa Lui poţi astăzi să găseşti

Sfârşitul fericit al vechii drame

Şi, ca atunci, te-ntreabă: „Unde eşti?”,

Adame.

Răspunde-I azi şi iarăşi vei fi sus,

Privind nemărginite panorame,

Ştiind că toate cele vechi s-au dus,

Adame.

Reia-ţi iar locul lângă Dumnezeu,

Eliberat de vechile mahrame;

Edenul părăsit e tot al tău,

Adame.

Simion Felix Marțian